**Wiman matkaa palkintopalli mielessään Karibian lämpöön**

Rallicrossin GRC-sarjan kauden ensimmäinen ja ainoa visiitti Amerikan rajojen ulkopuolelle tapahtuu tulevana viikonloppuna, kun sarjan kaksi seuraavaa mestaruusosakilpailua ajetaan Karibian lämmössä St. Philipissä Barbadoksella.

Sarjan hallitseva mestari ja tällä hetkellä yhteispisteissä kahdeksantena ajava Fordin Joni Wiman ei katsele taaksepäin vaan tähtää Barbadoksella kauden parhaimpaan suoritukseensa.

- Vaikka mestaruusmahdollisuuteni ovat enää minimaaliset, pyrin jokaisessa kisassa parhaaseen mahdolliseen tulokseen. Tänä vuonna palkintopallikin on yhä kokematta, joten lähdetään siitä, että sinne viikonlopun molemmissa osakilpailuissa noustaan.

Vuosi sitten GRC-sarja käynnistyi juuri Barbadoksella. Karibianmeren saarella St. Philipissä sijaitseva Bushy Parkin rallicrossrata uusittiin viime keväänä. Kysymyksessä on sarjan muista radoista poikkeava niin sanottu kiinteä rallicrossrata, jossa muutostöiden tuloksena ratakierrokselle rakennettiin mittaa ennätykselliset 1,8 km. Rata on GRC-sarjan historian ensimmäinen yli mailin mittainen kiinteä rallicrossrata.

Wiman toteaa, että vaikka Ford on edelleen sarjan nopein auto niin suomalaiskuljettajan OMSE-tiimi ei kaikilta osin ole pysynyt rallin MM-sarjassakin Fordeja ajattavan M-Sportin rakentamien Fordien kehityksessä mukana.

- MM-sarjan puolella OMSE-tiimin autot ovat parantaneet sekunnin kierroksella viime vuodesta, mutta sekään ei ole kärkisijoihin riittänyt. Meillä on ollut sama ongelma täällä. M-Sportin rakentamat Fordit ovat ottaneet kehityskilpailussa ison loikan tänä vuonna eteenpäin.

Wiman sanoo, että Barbados on ensimmäinen paikka, jossa viime vuoden tulokset ovat vertailukelpoisia.

- En usko, että tehopuolella häviämme yhtään. Alustan puolella meillä on joku juttu, että emme saa pyöriin tarvittavaa pitoa. Kaikki muu on kyllä kunnossa.

- Barbadoksen rata on kaikin puolin hyvä. Pidän radasta ja sen profiilista todella paljon ja olin voittaa siellä vuosi sitten. Radan pitäisi sopia autollemme myös hyvin, joten luottavaisin mielin Karibian lämpöön matkataan, suomalaiskuljettaja sanoo.

Barbadoksella ajettavat mestaruusosakilpailut käynnistyvät myöhään lauantain ja sunnuntain sekä sunnuntain ja maanantain välisinä öinä Suomen aikaa. Tulokset ovat selvillä varhain maanantaiaamuna Suomen aikaa.

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 194 000 henkilöä ja sillä on 66 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 53 000 henkilöä ja yhteisyritykset mukaan lukien noin 68 000 henkilöä. Euroopassa toimii myös Ford Motor Credit Company ja Ford Customer Service Division sekä 24 tuotantolaitosta, joista 16 Ford omistaa kokonaan tai on enemmistöomistaja ja 8 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Marko Mäkinen Riitta Salin

Oy Ford Ab

0500-604 141 010 3447 123

marko.makinen@kolumbus.fi rsalin1@ford.com